Diari Oficial de la Generalitat Valenciana


Sumari del DOGV 2975, del 21-04-1997 (1997/905067)

Resolució de 19 de juliol de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
-------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/07/19/(1)/dof/vci/html**

### Dades del document

Número de DOGV
:   2975

Data del DOGV
:   21-04-1997

Secció del DOGV
:   I. DISPOSICIONS GENERALS

Número del document
:   1997/905067


Data del document
:   19-07-1996

Organisme emissor


Tipus de document
:   Resolució

Descriptors 

:   * Almussafes
    * Alginet
    * Benifaió
    * Sollana
    * vigilància del medi ambient
    * impacte ambiental

Resolució de 19 de juliol de 1996 de la Dirección General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 250/95-AIA sobre el projecte d'obres per a la depuració integral de l'Albufera Sud (València), promogut per la Confederació Hidrogràfica d   
Vist que, en data 8 de setembre de 1995, la Confederació Hidrogràfica del Xúquer va remetre a la Conselleria d'Agricultura i Medi Ambient un exemplar del projecte de depuració integral de l'Albufera Sud que contenia l'estudi d'impacte ambiental corresponent.   
Vist que el projecte mencionat consisteix en la construcció d'una estació depuradora d'aigües residuals (EDAR) en la zona de "La Marjaleta", al terme municipal de Sollana (València), en la qual es tractaran les aigües residuals dels municipis d'Alginet, Benifaió, Almussafes i Sollana, que es recolliran mitjançant una xarxa de col·lectors generals. Es projecta, així mateix, una conducció de 7.000 m. que transportarà l'aigua depurada per gravetat des de l'EDAR fins el llac de l'Albufera.   
   
Vist que l'estudi d'impacte ambiental ha estat sotmés a informació pública mitjançant un anunci de la Confederació Hidrogràfica del Xúquer, publicat en el Butlletí Oficial de la Província de València núm. 255 de data 26 d'octubre de 1995 i s'hi han formulat al·legacions per part dels ajuntaments d'Alginet, Sollana i Almussafes, segons consta en el certificat remés per la Confederació Hidrogràfica del Xúquer el 18 de juny de 1996.   
   
Vist que les al·legacions presentades per l'Ajuntament d'Alginet es refereixen, en síntesi, als següents punts:   
- Estat actual dels col·lectors d'Alginet: La xarxa de clavegueram aboca a dos col·lectors de 800 mm. de diàmetre, que s'uneixen en un emissari de 1000 mm. de diàmetre i condueixen les aigües residuals sobrepassant la Séquia Reial del Xúquer en el Cano d'Alginet, a partir del qual discorren a cel obert. S'hi assenyala que, atés que el sistema és unitari, el dimensionat és insuficient a partir de pluges de 50 l/m2. D'altra part, les aigües evacuen per gravetat i no necessiten cap tipus de bombeig.   
- La solució projectada proposa un col·lector inferior a l'actual (de 700 mm. de diàmetre), paral·lel a l'autovia i pel camí del Carril fins la Séquia Reial, que se salva amb una canonada de 450 mm i continua paral·lelament a la Séquia Reial fins el terme de Benifaió amb una canonada de 700 mm. Per a aquest recorregut es preveuen dos estacions d'impulsió. Aquesta solució presenta els següents inconvenients: disminueix el diàmetre del col·lector general i el seu pendent, per la qual cosa augmentarà les deficiències d'evacuació actuals; l'execució del traçat contra el pendent natural del terreny provocarà excavacions de gran profunditat i danyarà l'arbrat de les parcel·les que creua; ocasiona l'ocupació de parcel·les que ja han patit altres expropiacions i redueix les seues possibilitats d'explotació; les estacions de bombeig en cas d'avaria no disposen de cap llit alternatiu per a evacuar les aigües.   
   
- Proposta de solució alternativa: situar el punt de presa al Cano d'Alginet, al lloc on les aigües ixen a cel obert; dimensionar el col·lector amb un diàmetre de 1.000 mm.; situar l'estació d'elevació, en cas que calga, en el punt on el col·lector proposat s'uneix amb el procedent de Sollana.   
Aquesta solució suposa 600 m. més de longitud que allò proposat i s'hi aconsegueix: No fer excavacions a grans profunditats a la rasa; no ocupar parcel·les agrícoles, ja que tot el recorregut discorre pel llit actual del Barranc d'Algadins, séquies o camins de domini públic; la circulació de l'aigua per gravetat sense necessitat de bombes o impulsió; eliminar la possibilitat de contaminació per desbordament de les estacions de bombeig en cas d'avaria d'aquestes, ja que es compte amb llits naturals d'evacuació.   
   
Vist que les al·legacions al projecte presentades per l'Ajuntament de Sollana es refereixen, d'una part, a la falta de plantejament d'altres alternatives d'ubicació, fins i tot d'altres sistemes de depuració diferents al previst, i que no es tracte necessàriament d'una actuació mancomunada, sinó referida exclusivament a aquest municipi.   
D'altra part, aporta l'escrit de suggeriments i propostes amb referència al projecte, en el qual s'assenyalen els següents punts:   
- Les incidències ambientals derivades de l'execució del projecte són mínimes, ja que majoritàriament afecta terrenys ocupats per hortes i cítrics amb vegetació predominantment nitròfila.   
   
- Les estacions d'impulsió núm. 1 i núm. 2 hauran de disposar de mecanismes que eviten l'anòxia de les aigües residuals per retenció en les canonades.   
- S'hauran de minimitzar els impactes de l'estació núm. 4, que estaria ubicada prop de l'"Ullal del Camí de l'Alè", al ser un brollador d'aigua dolça on resideixen espècies faunícoles i florístiques interessants.   
- Seria convenient rebaixar el paràmetre del "Nitrogen total" fins una concentració de 10 mg/l (Directriu 91/271).   
- Es podria realitzar un estudi de visualització i paisatge de l'EDAR i el col·lector de l'aigua tractada.   
- Convindria dotar l'EDAR d'un tractament terciari, atesa l'heterogeneïtat dels abocaments (sobretot de la Séquia de l'Azarbe) i la possibilitat de contenir excés de nutrients, pesticides, olis i greixos, tints, metalls pesants, etc.   
- Convindria adequar i restaurar els marges de la Séquia de l'Azarbe amb vegetació autòctona, al discórrer-hi el col·lector de l'EDAR quasi en la seua totalitat.   
- Amb el funcionament de l'EDAR augmentarà la qualitat de les aigües que aniran a desembocar al llac de l'Albufera, al quedar eliminats els dos punts negres del municipi: la séquia de l'Azarbe i la séquia del Portazgo.   
Vist que les al·legacions al projecte, per part de l'Ajuntament d'Almussafes, es refereixen al plantejament d'un traçat dels col·lectors alternatiu al projectat, argumentant que aquest, al fer confluir al nucli urbà els ramals d'aquest amb els de les zones industrials (Parc industrial desenvolupat per SEPIVA, Polígon Industrial Ford i Polígon Nord), i amb el del Romaní, podria produir problemes per trencaments o anomalies en el seu funcionament (emanació de gasos i producció de pudors).   
   
Per això, proposa un traçat que discorre sobre sòl no urbanitzable i per un camí de serveis paral·lel a l'autopista, argumentant que es facilita la seua realització i l'accés a possibles reparacions i evite molèsties futures als ciutadans.   
Vist que, en data 14 de setembre de 1995, es van consultar els següents organismes:   
- Direcció General de Patrimoni Artístic de la Conselleria de Cultura.   
- Serveis Territorials de Medi Ambient de València.   
- Servei de Planificació dels Recursos Hidrològics pertanyent a aquesta Direcció General.   
- Ajuntaments d'Alginet, Almussafes, Benifaió i Sollana.   
- Consell directiu del Parc de l'Albufera.   
Vist que, en data 2 d'octubre de 1995, es rep l'escrit de l'Ajuntament d'Alginet en resposta a la consulta efectuada, en el qual es ratifiquen les al·legacions anteriorment exposades.   
   
Vist que, en data 18 d'octubre de 1995, l'Ajuntament de Sollana respon a la consulta efectuada aportant els suggeriments ja exposats anteriorment.   
Vist que, en data 31 d'octubre de 1995, es rep l'informe tècnic del Parc Natural de l'Albufera, en el qual s'assenyalen, en extracte, els següents punts:   
- Les previsions quant a la reducció del nitrogen incompleixen la Directriu 91/271/CEE, sobre tractament d'aigües residuals en zones sensibles.   
- Quant a la incorporació a l'Albufera de l'aigua depurada, en el projecte es preveu un aportació de 34.199 m3/dia com a cabal mitjà, mentre que la connexió de l'EDAR amb l'Albufera s'ha sobredimensionat per a un cabal màxim de 110.160 m3/dia. La dita connexió amb el llac (col·lector de 7.000 m) manca de sentit llevat que faça referència a l'ús de l'actual llit de la Séquia de l'Alqueresia o Azarbe de Sollana i les aigües transcorren a cel obert, de manera que l'esmentat cabal anual de l'EDAR quede disponible per al cultiu de l'arròs en totes aquelles parcel·les que ara depenen de la dita séquia per a la seua inundació.   
- Fa referència a la falta de concreció de l'emmagatzemament i destinació dels llots generats.   
Conclou l'informe considerant el projecte en general com a acceptable i incidint en la necessitat de comprovació de l'eliminació de nutrients i en l'exigència de l'ús de la Séquia de l'Alqueresia com a canalitzador de les aigües depurades cap a l'interior del Parc Natural, amb la supressió de qualsevol projecte de qualsevol projecte de posar-hi tubs.   
Vist que, en dates 1 de desembre de 1995 i 2 de gener de 1996, es van rebre de la Direcció General de Patrimoni els informes emesos pels tècnics d'arqueologia, arquitectura i etnologia. En l'informe arqueològic s'indica que les mesures correctores proposades en l'estudi d'impacte ambiental es consideren correctes, si bé recorda que totes aquelles remocions de terres que pogueren afectar restes arqueològiques hauran de comptar amb la deguda autorització de la Direcció General de Patrimoni. En l'informe de Patrimoni Arquitectònic s'indica que no hi ha immobles afectats per expedient de bé d'interés cultural. En l'informe de Patrimoni Etnològic es proposa que es faça l'estudi sobre el patrimoni històric etnològic.   
   
Vist que, en data 27 de maig de 1996, els Serveis Territorials de València d'aquesta Conselleria remeten l'informe corresponent en el qual indica l'afecció a les vies pecuàries per l'execució de les obres projectades, en els punts següents:   
- Al terme municipal d'Alginet: amb la via pecuària "Sendera de les Mallaes", classificada amb una amplària de 20,89 m.   
- Al terme municipal d'Almussafes: amb la via pecuària "Sendera de Catadau", classificada amb una amplària de 20,89 m.   
- Al terme municipal de Benifaió: amb la via pecuària "Carrerada Reial d'Andalusia", classificada amb una amplària de 75,22 m.   
- Al terme municipal de Sollana: creua tres vegades la via pecuària "Sendera de Silla a Sueca, classificada amb una amplària de 20,89 m. Creua dues vegades la via pecuària "Sendera de Catadau a Alginet" i el col·lector de Sollana pot transcórrer, aproximadament, 1,3 km per aquesta via pecuària. Creua una vegada la via pecuària "Sendera de Sollana a Albal", classificades totes dues amb 20,89 m.   
En els creuers i trams que coincideixen amb una via pecuària s'atendrà allò disposat en la Llei 3/95 de 23 de Març de Vies Pecuàries.   
Vist que, en data 10 de juny de 1996, la Confederació Hidrogràfica del Xúquer remet l'informe tècnic en resposta a les al·legacions presentades en el qual s'indica que:   
- En relació amb l'al·legació presentada per l'Ajuntament d'Alginet: L'alternativa proposada suposa un canvi substancial en el disseny, en l'ocupació dels terrenys necessaris per a executar les obres i en la posterior servitud d'aqüeducte. No presenta avantatges clars i suposa major longitud en la xarxa intermunicipal necessària per a conduir els abocaments dels quatre municipis fins l'EDAR.   
   
- En relació amb l'al·legació presentada per l'Ajuntament de Sollana: respon a les formulades, relacionades amb el procediment, contractació i gestió, indica, així mateix, que l'alternativa elegida respon a allò establert en el Pla director de Sanejament i Depuració de la Comunitat Valenciana. En relació amb les al·legacions de caràcter ambiental indica que les estacions d'impulsió s'han reduït al mínim possible i hi ha col·lectors de dent de serra per a evitar la septicitat de l'aigua per retenció anòxica, sent les obres reguladores (inclosa la núm. 4) de formigó armat impermeable per a evitar contaminacions. S'ha previst una pantalla visual perimetral en el recinte de l'EDAR per a millorar-ne la visió. Quant a l'eliminació del nitrogen s'ha reestudiat el procés i s'ha assolit en el disseny l'eliminació sota els 10 mg/l, complint allò establert en la Directriu 91/271/CEE per a zona sensible.   
   
- En relació amb l'al·legació presentada per l'Ajuntament d'Almussafes: El traçat alternatiu que proposa presenta els inconvenients de major longitud, impossibilitat de crear servitud d'aqüeducte en la zona de domini del camí de servei de l'autopista A-7. Les arquetes i els registres de confluència dels conductes del Romaní i els polígons industrials són obres tancades amb registres ajustats que no permeten la difusió de gasos en cas que es produïsquen.   
L'informe conclou proposant la desestimació de les al·legacions, considerant que no escau canviar els traçats dels col·lectors previstos en el projecte, perquè incrementaria el cost de les obres i no s'aporten raons suficients justificatives del canvi. Indica, a més, que tal canvi resultaria substancial i requeriria iniciar un nou procés administratiu per a la licitació de les obres. Respon, així mateix, a la resta d'al·legacions de caràcter administratiu i informatives.   
   
Vist que, en data 25 de juny, el Servei de Planificació dels Recursos Hidrològics d'aquesta Direcció General emet l'informe corresponent en el qual s'indica el següent:   
- Atés que es recullen gran quantitat d'abocaments industrials amb elevades càrregues contaminants i característiques molt variades, sense tractament previ al biològic, resulta imprescindible establir concentracions mitjanes màximes per als abocaments industrials, sent valors que, com a mínim, s'adapten als establerts en l'ordenança tipus d'abocament al clavegueram.   
- Atés que l'abocament de les aigües tractades es farà en una zona sensible, propensa a l'eutrofització, s'haurà de garantir la reducció en el contingut de nutrients als següents valors: fòsfor total <1 mg/l P; nitrogen total <10 mg/l N (N Kjeldahl total + N. com a nitrat + N. com a nitrit), tal com estableix la Directriu 91/271/CEE i el Reial Decret 509/1996.   
   
- En l'annex núm. 4, s'indica la impossibilitat de clorar l'efluent, davant el risc de formació de cloramines, que es pot produir pels importants continguts d'amoníac que pot contenir. Per tant, s'han de prendre les mesures oportunes per a reduir les quantitats d'amoníac no ionitzat i amoníac total a quantitats acceptables per a no alterar la qualitat exigible a les aigües continentals per a ser aptes per a la vida dels peixos.   
- Les característiques dels fangs generats hauran de ser conformes amb la destinació prevista, bé en plantes de compostatge o bé en abocadors controlats, amb una sequedat almenys del 30%.   
- El seguiment de la qualitat de les aigües tractades i abocades tant a les séquies com a l'Albufera haurà d'incloure, a més dels paràmetres especificats en l'estudi d'impacte ambiental, els següents: DBO5, DQO i nitrogen Kjeldahl total.   
Atés que la proposta de canvi de traçat de col·lectors formulada per l'Ajuntament d'Alginet, afecta terrenys ja molt antropitzats i suposa l'eliminació de les estacions d'elevació (de major cost energètic que si discorren per gravetat), des del punt de vista ambiental, no es troben inconvenients per a la seua execució, en el cas que la proposta siga considerada a l'hora de desenvolupar el projecte.   
Atés que les al·legacions de l'Ajuntament de Sollana de caràcter ambiental estan considerades en l'informe tècnic de la Confederació Hidrogràfica del Xúquer, en el qual s'ha previst la reducció de nitrogen a límits inferiors a 10 mg/l, com també les mesures necessàries per a evitar la retenció de les aigües residuals als col·lectors i la prevenció de la contaminació dels Ullals.   
   
Atés que sobre el contingut de l'al·legació de l'Ajuntament d'Almussafes, relativa a la possibilitat d'emissió d'olors per la connexió dels col·lectors a zona urbana, s'han considerat en el projecte les mesures necessàries per a evitar les molèsties que s'han esmentat.   
Atés que tant en el projecte com en l'estudi d'impacte ambiental es considera el transport de l'aigua depurada des de l'EDAR fins el llac de l'Albufera mitjançant una conducció de 7.000 m i no queda clar si és entubada o oberta, ja que d'una banda esmenta que serà una canonada de formigó armat amb un diàmetre interior d'aquesta de 1.200 mm, i no obstant això en el capítol de mesures correctores indica que "per a millorar la qualitat ambiental global i evitar, així mateix, els impactes que suposa la traça de l'emissari en canonada soterrada al llarg de tot el Parc de l'Albufera es proposa la seua substitució per una séquia en terra i que es procedisca posteriorment a la seua integració paisatgística".   
   
Per tant, estimem més convenient, des del punt de vista ambiental, que les aigües depurades es canalitzen des de l'EDAR fins l'Albufera mitjançant el llit ja existent de la Séquia de l'Alqueresia o de l'Azarbe de Sollana, tal com s'indica en l'informe tècnic del Parc de l'Albufera ja exposat anteriorment.   
Atés que el projecte de depuració integral de l'Albufera Sud soluciona part de la problemàtica existent per l'evacuació de les aigües residuals urbanes i industrials originades en les poblacions de l'entorn del Parc Natural de l'Albufera, abocades sense depurar al llac de l'Albufera, declarat com a zona sensible per la fragilitat del seu ecosistema, la possibilitat d'eutrofització i l'escassa renovació de les seues aigües.   
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva de l'esmentat projecte, segons es desprén de l'article 5é de la Llei d'Impacte Ambiental i concordants del seu Reglament.   
Atés que en l'expedient s'han observat els tràmits previstos en el Decret 162/90, del 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables.   
   
Atés que l'article cinqué del Decret 162/90, del 15 d'octubre, del Consell de la Generalitat Valenciana pel qual s'aprova el reglament per a l'execució de la Llei 2/89, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als qual s'aplique aquesta llei.   
   
Atés que el Reglament Orgànic i Funcional de la Conselleria de Medi Ambient, text refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.   
   
Per tot això i fent ús de les facultats que tinc legalment atribuïdes, formule la següent   
   
Primer   
Estimar acceptable, a l'únic efecte ambiental, el projecte d'obres per a la depuració integral de l'Albufera Sud (València), promogut per la Confederació Hidrogràfica del Xúquer, sempre que es complisquen les següents condicions, a més de les mesures correctores i de vigilància ambiental de l'estudi d'impacte que no entren en contradicció amb aquests:   
1) En el projecte de construcció es consideraran les partides pressupostàries necessàries per a recollir les mesures correctores d'impacte ambiental previstes en el projecte i en l'estudi d'impacte ambiental com també les que es deriven del compliment de les condicions que a continuació s'estableixen.   
2) El sistema de tractament dels fangs generats en la planta haurà d'adaptar-se a les característiques exigides segons la seua destinació de forma que es garantisca un fang resultant manipulable, tant per estabilització de la matèria orgànica com pel grau de sequedat adequat (almenys del 30%). Si s'usaren els fangs en la producció de compost es prendrà en compte el Reial Decret 1310/1990, de 29 d'octubre i l'Ordre de 26 d'octubre de 1993, sobre la utilització de llots de depuració en el sector agrari.   
   
Així mateix, es garantirà durant l'explotació, l'adequat abocament o utilització dels fangs i la resta de residus sòlids i pastosos generats en les instal·lacions i es registrarà en planta les quantitats eliminades i la seua destinació.   
3) L'efluent abocat complirà en tot moment les normes aplicables al tractament de les aigües residuals urbanes establertes en el Reial Decret-Llei 11/1995 i RD 509/1996, especialment pel que fa als nivells establerts per a zones sensibles en l'annex l d'aquest últim (sent necessari un tractament de reducció de nutrients que permeta garantir una concentració igual o menor a 1 mg/l de fòsfor i 10 mg/l de nitrogen total). Es faran, així mateix, anàlisis de control de les aigües residuals industrials que entren a la xarxa de col·lectors per a assegurar el compliment de l'article 8 del RD 509/1996. D'altra part, es controlarà que l'efluent abocat a l'Albufera no produïsca alteració sobre la qualitat exigible a les aigües continentals per a ser apte per a la vida piscícola.   
   
Complint les prescripcions de la Llei 2/1992 de 26 de març, de Sanejament de les Aigües Residuals de la Comunitat Valenciana i altra normativa complementària, s'exigirà als ajuntaments respectius la vigilància en el compliment de les corresponents ordenances d'abocament (els valors del qual hauran d'adaptar-se com a mínim a l'ordenança tipus d'abocament al clavegueram), dictades per al correcte funcionament de l'estació depuradora i per a la protecció de les instal·lacions de depuració i la xarxa de col·lectors i es controlaran tant els cabals com les càrregues contaminants.   
   
4) En el cas que les aigües depurades s'utilitzen per al reg de vegetals de consum cru o reg per aspersió, s'haurà de fer, a més, un tractament de desinfecció i el contingut en clor residual haurà de ser major que 0'6 mg/l. Si es tracta de fruiters o hortalisses per a consumir cuites, la concentració de clor residual serà major que 0'3 mg/l.   
5) En el programa de vigilància ambiental s'inclourà un control del rendiment de depuració obtingut, per a la qual cosa s'efectuarà l'anàlisi corresponent en l'afluent i efluent, tant per a la línia d'aigua com per a la línia de fangs. La periodicitat de les preses de mostres serà setmanal i s'haurà de fer i remetre a aquesta direcció general un informe trimestral amb les conclusions que s'hi obtinguen.   
El dit informe trimestral haurà de recollir com a mínim, a més dels rendiments de depuració (incloent-hi, a més dels paràmetres especificats en l'estudi els corresponents a DBO5, DQO i nitrogen Kjeldahl total), controls setmanals sobre l'estat general de les instal·lacions, estat i evolució del procés depuratiu, estat del manteniment, compliment de les normes de seguretat i higiene, destinació de l'efluent i dels fangs i residus generats, impacte ambiental de la planta: sorolls, olors, augment dels vectors d'infecció, qualitat de les aigües abocades a l'Albufera, seguiment de l'evolució dels ecosistemes del llac, grau d'integració paisatgística de les obres, cabals tractats i desviació respecte a les previsions del projecte quant a dimensionament de les instal·lacions, etc.   
   
Segons els resultats obtinguts, s'adoptaran durant el primer any de funcionament de les instal·lacions, les mesures correctores que calguen.   
6) En les zones que presenten una alta vulnerabilitat a la contaminació d'aqüífers per porositat, es prendrà especial cura i precaució en efectuar qualsevol operació de la qual poguera derivar-se algun abocament contaminant, tant en les fases de construcció com d'explotació posterior de les instal·lacions. Si accidentalment es produïra cap abocament, sòlid o líquid, de qualsevol substància contaminant, es procedirà a la immediata neteja i adequació de l'àrea afectada. S'extremaran les precaucions en aquest sentit en els encontorns dels Ullals.   
7) La direcció facultativa vetlarà perquè, una vegada executades i acabades les obres, es retiren tots aquells enderrocs, materials sobrants i altres elements o restes d'obra que hagen sigut dipositats, abocats o abandonats en les zones d'obra i el seu voltant i s'adeqüe i netege qualsevol àrea de terreny afectada per aquestes.   
   
8) L'adjudicatari de les obres, abans del seu inici, presentarà a la direcció facultativa, per a la seua remissió a aquesta direcció general, el pla d'obres en el qual es detallaran suficientment i amb la informació gràfica a escala adequada els llocs previstos per a la localització d'instal·lacions i per a la ubicació de runams, abocadors, zones de préstec de materials i pedreres o llocs d'extracció, que hauran de disposar de les llicències preceptives.   
   
9) Si s'estimara necessària l'obertura de nous abocadors o runams distints dels actualment controlats, degudament legalitzats i autoritzats, serà preceptiu sotmetre l'elecció del seu emplaçament i la seua obertura i utilització al procediment d'avaluació d'impacte ambiental.   
De la mateixa forma s'actuarà en el cas de l'obertura de noves pedreres o llocs per a l'extracció de materials, si no s'utilitzen aquells llocs convenientment legalitzats.   
El director facultatiu haurà de vigilar aquesta legalitat i no permetre cap extracció o abocament indiscriminat.   
10) Durant l'execució de les obres, no es realitzaran treballs que puguen perjudicar el descans nocturn de la població, tant per impactes sonors o vibracions molestes com per elevada lluminositat.   
S'extremarà la vigilància durant l'execució del tram de col·lectors en les proximitats del nucli urbà, per les possibles repercussions que sobre el trànsit rodat pogueren produir-se amb les consegüents afeccions sobre la població.   
11) En cas que durant la construcció de les obres es produïra alguna troballa de restes arqueològiques, es paralitzaran immediatament les obres i es comunicarà el fet a la Direcció General de Patrimoni Artístic de la Conselleria de Cultura d'acord amb la Llei 16/1985, del Patrimoni Històric Espanyol.   
12) Les aigües residuals depurades es conduiran des de l'EDAR fins el Parc de l'Albufera utilitzant llits ja existents, com ara el de la Séquia de l'Alqueresia o de l'Azarbe de Sollana.   
   
13) Es procurarà minimitzar l'impacte visual produït per les instal·lacions de l'estació depuradora, integrant-les el màxim possible en l'entorn, amb materials i formes emprades en l'arquitectura de la zona i s'hi evitaran grans superfícies envidrades o amb materials metàl·lics.   
14) S'hauran de prendre les mesures necessàries per a garantir i vigilar l'absència d'olors tant en el funcionament de l'EDAR com en les connexions dels col·lectors d'aigües residuals ubicats en zona urbana.   
   
Segon   
Notificar a les persones interessades que contra aquesta resolució, pel fet de no ser un acte definitiu en via administrativa, no es podrà interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret estimen pertinents.   
   
Tercer   
Publicar en el Diari Oficial de la Generalitat Valenciana aquesta declaració d'impacte ambiental.   
   
València, 19 de juliol de 1996.- La directora general de Qualitat Ambiental: Gloria Arnandis Boix.


Còpia Permalink ELI